خرج ليلة امس السبت بالرباط عدد من الجمعيات فيها الحقوقي بكل اصنافه وفيها السياسي اللي مخبي ورا الحقوقي. اطلق هؤلاء على حركتهم “حراك الغضب”. ما محتاجش شي حد يكون كيفهم باش يكول باللي اللي محرك هادو احزاب سياسية او حزب سياسي. كيفاش كلهم يالله جاهم الغضب فسنة انتخابية وعلاش الغضب غير على حكومة بنكيران علاش ما خرجوش وعبرو على غضبهم بعد “باناما بيبرز” وبعد تسريب معطيات كثيرة ديال شكون كيتحكم فالبلاد بصاح. هاد الشي كيخلي هاد الحركة ضعيفة وما تمشيش بعيد. هاد الناس اللي ورا الحركة هدفهم واحد هو عبد الاله بنكيران ما يديرش ولاية ثانية اي حزبو ما يربحش الانتخابات التشريعية لاكتوبر المقبل. طبعا وصلو لهاد الشي بعد تجريب كل انواع الاسلحة لاضعافه واضعاف حزبه. خمس سنين ضربوه بطريقة بليدة متخلفة كتزيدو شعبية واللي كيضربوه كيتراجعو فالشعبية. معادلة غريبة. الحال ان الحكومة اللي ما كتخبيش توجهها الليبرالي لكبير فيها ما يتضرب ويتنتاقد. اختياراتها الاقتصادية وتوجههاتها السياسية ومشاريعها المجتمعية كلها تلقى فين تضربها وتقصحها بزاف بزاف. المشكل لكبير اللي كان ومازال شكون هادا اللي يقدر يدير هاد الخدمة. البام مازال عندو خطيئة الولادة وما تخلصش منها وغادية تبقى تابعاه. الحل الللي قدامهم هو الاندماج مع الاحرار وتكوين جبهة ليبرالية فالمجتمع قبل الاقتصاد. يعني ان القوة السياسية المعارضة الاولى فالمغرب مازال خاصها تبقى تبرر فاي لقاء ولادتها واسباب الولادة وما احيط بالولادة واحتجاجات المواطنين عليها في مسيرات عشرين فبراير. الاتحاد الاشتراكي مع ادريس لشكر تشبب وتضرب وولى همو يقلب علي فريق برلماني فالانتخابات المقبلة. باش يحبسو البي جي دي ويعانوه بدلو العتبة من 6 الى 3 بالمائة. حزب الاستقلال انتبه اخيرا انه غير توظف ولعبو بيه ولكن انتبه حتى تقريبا فات الفوت. اليوم خدا مسافة غادية وتكبار مع الاصالة والمعاصرة وقرب من العدالة والتنمية غير بشوية ولكن كيقرب. النقابات ضعاف بزاف تمثيلياتهم للعمال ضعيفة ونهار تجمعو ودارو اضراب شفتو اش وقع نسبة مشاركة قليلة وخرجو علي ريوسهم وبينو محدوديتهم. بقاو جمعيات المجتمع المدني. هادي ما عندهاش كلها الاستقلالية. قليل اللي نلقاو بحال الجمعية المغربية لحقوق الانسان واخا تابعة للنهج عندها استقلالية على الاخرين. هاد الجمعيات خاصة بعض الجمعيات النسائية ولات كتعمل لاحزاب وصافي ما عندهاش مصداقية تمرر خطاب يمكن تنقنعو بيه لمغاربة. حزب اليسار الموحد عندو مصداقية ولكن صغير وغير مؤثر. المعضلة الكبيرة ان المعارضة القوية لحكومة بنكيران ماشي هاد الشي بل العدل والاحسان. يعني ان المحافظين هما اللي قادرين يواجهو محافظي الحكومة. كان ممكن يكون الاتحاد الاشتراكي معارض قوي لحكومة بنكيران لو نجح في تدبير خلافاته الداخلية. فشل في ذلك وضعاف بزاف. باش ولينا كنشوفو حتى مريم بنصالح ديال الباطرونا ولات كدير المعارضة لحكومة بنكيران فهادا مؤشر خطير على ان جهات فالدولة ومع قربات الانتخابات كتستعمل كل الاسلحة لضرب حكومة بنكيران. كيفاش النقابات والباطرونا مجنوعين على شخص واحد. هادي ما يقبلهاش لعقل. يا اما الحكومة مع هاد الجهة او مع تلك اما تكون نقابة وباطرونا فخاص هاد السيد يكون بصاح مستهدف من اللي كيحركهم بجوج. نبيل بنعبد الله امين عام حزب التقدم والاشتراكية قال في مؤسسة عزيز بلال ان “الفرق بين التحكم في الماضي والحاضر، هو أنه كان الأشخاص أو الأوساط التي تحرك هذا التحكم في الماضي تنتمي بشكل واضح إلى أجهزة الدولة، أما اليوم فإن من يتكلف بهذه المهمة على الأقل إلى حدود ستة أشهر الأخيرة، لا مسؤولية له في هذه الدولة، مستدركا لكن يده طويلة، “بحيث يقول إن هذا الحزب لا يجب أن يقرر هنا، والآخر لا يجب أن يتحالف هنا”. يعني هاد التحكم راه كيقوي بنكيران. تقريبا بنفس الطريقة يتم استهداف الرجل القوي جدا في الصحراء حمدي ولد الرشيد رئيس المجلس البلدي للعيون ومنسق الجهات الثلاث بالصحراء داخل حزب الاستقلال وطبعا عضو لجنته التنفيذية. استهدف ولد الرشيد بشكل كبير في الاسابيع الاخيرة. علاش؟ لان بفضله جاب حزب الاستقلال نسبة كبيرة من المقاعد في الانتخابات البلدية الاخيرة. تقريبا نصف المقاعد في مجلس المستشارين او 40 بالمائة جابهم فالجهات الثلاث بالصحراء: كلميم واد نون والعيون الساقية الحمراء والداخلة وادي الذهب. غالبية الغرف اللي ربحها الحزب كانت فهاد الجهات. شي جهة فالدولة ما عجبها حال. كانت احكام قضائية واخرى في المجلس الدستوري استنكرها الحزب. اسقاط عضوية نواب في مجلس المستشارين والاخطر ما وقع في الداخلة حيث ان رئيس الجهة صدر حكم ضده ابتدائيا يجرده من منصبه. مصادر مقربة من ولد الرشيد قالت ل”كود” “ان حمدي ما فاهمش هاد الاستهداف”. طبعا يعرف ذلك لانه جرب احداث اكديم ازيك. في الصحراء ارتكبت الدولة اخطاء منها انها افقرت الساحة وافرغتها. كلشي اللي باغيين يجيبوهم يديرو المعارضة لولد الرشيد دابا ضعاف. كان شخص واحد يمشي بعيد ويكون بصاح معارض قوي ليه هو حسن الدرهم لكن لاسباب كثيرة ما كملش اللي كان باديه. خوا الساحة. ولد الرشيد خاصو معارض يخرج بشكل طبيعي بلا دوباج. بحالو بحال بنكيران خاصهم بجوج ناس عندهم مصداقية عندهم شعبية وعندهم احترام عند الرأي العام. طبعا لا مقارنة مع وجود بزاف ديال الفارق ماشي غير فارق واحد ولكن بجوج كيبين ان بعض رجالات الدولة غير كيخربقو. ولد الرشيد غادي كيتاسح الانتخابات البلدية المقبلة فالصحرا لسبب وحيد هو انه ديما تماك وديما حاضر وما هاموش يكون فالرباط يتلاقى هادا او داك وبنكيران غادي ينجح فالانتخابات حقاش ما كاينش البديل ليه دابا. حقاش مازال المجتمع ما خرجش حزب قوي يتغلب عليه 
ما بين بنكيران وحمدي ولد الرشيد. بجوج هناك جهات كثيرة باغية طيحهم وبجوج كتزاد شعبيتهم مع الضربات اللي كيوجهوها ليهم وبجوج ما قدروش يخليو معارضة طبيعية بلا دوباج تخرج تواجههم بالصاح وغاديين كيتاسحو الانتخابات المقبلة